N-Korea kan dreig, mense van Guam voel veilig | Netwerk24
Deur Marelize Barnard 10 Augustus 2017 16:25
Julietta Quinene, haar man, Tony, en hul drie kinders, Kyle (10), Tony Ryan (15) en D'Marco (19).
Palmbome en dreigemente van oorlog is die werklikheid vir die inwoners van Guam. Foto: Julietta Quinene
"Dit is soos enige dag hier. Maar ons is bewus van die baie klein kans dat Noord-Korea ons eiland kan aanval."
Só beskryf Julietta Quinene, 'n boorling van Matroosfontein in die Wes-Kaap, die siening van mense op die eiland Guam waar sy die laaste aantal jare woon.
Te midde van verskerpte dreigemente deur Noord-Korea dat planne gefinaliseer word om dié Amerikaans beheerde eiland met missiele aan te val, sê Quinene hulle is gewoond aan bedreigings, hetsy deur die natuur of van dreigende oorlog.
Hulle is heeltemal gerus dat die veiligheidsmagte wat daar ontplooi is, enige aanval op die eiland sal kan afweer.
"Ons voel beskerm teen die 0,0001-moontlikheid dat ons eiland aangeval sal word."
Sy sê die eilandbewoners is in der waarheid veiliger (omdat daar soveel militêre beskerming is) as mense in Suid-Korea of Japan.
Die afstand tussen Guam en Noord-Korea is sowat 3 500 km.
So lyk 'n "verkeersknoop" in Guam volgens Julietta Quinene. Foto: Julietta Quinene
Die inwoners van Guam het bepaalde riglyne wat hulle moet volg in geval van 'n bedreiging en hulle oefen gereeld wat om te doen.
Quinene, haar man, Tony, en hul drie kinders D'Marco (19), Tony Ryan (15) en Kyle (10), woon op die eiland. Hulle is Amerikaanse burgers en Tony is 'n afgetrede lid van die Amerikaanse weermag.
Die skole het pas weer begin ná die vakansie en Quinene sê dit is maar soos enige ander dag – sy het die kinders by die skool gaan aflaai en daar was dieselfde " 'druk verkeer', niks anders as enige ander dag nie".
Tony Ryan het sy ma trots gemaak toe hy uit sy eie wou weet wat die gesin se plan van aksie is indien hulle deur missiele bedreig word.
Donderdagmiddag was dit net nog 'n lieflike dag op die eiland Guam terwyl die wêreld gons oor 'n moontlike missielaanval deur Noord-Korea. Foto: Julietta Quinene
Quinene sê hul goewerneur, Eddie Baza Calvo, het vroeër Donderdag gesê hy is vol vertroue dat hulle die beste militêre mag in die wêreld het wat hulle teen enige moontlike missielaanval kan beskerm.
'n Amerikaanse lugmagbasis en vlootbasis is op die eiland gevestig.
Die Quinene-gesin doen darem tog so 'n bietjie meer moeite om gereed te maak vir 'n moontlike aanval. Hulle maak seker dat hulle 'n voorraad water het, asook ekstra batterye en genoeg medisyne. "Ons is voorbereid," sê dié Matroosfontein-boorling oor haar lewe op Guam.